กรมอนามัยชวนคนไทย กอด เพื่อส่งความรัก สร้างกำลังใจให้กัน ชี้ช่วยกระตุ้นความรู้สึกดีๆ ช่วยเยียวยาจิตใจให้กับผู้สูงวัยและผู้ป่วยได้
กรมอนามัยชวนคนไทย กอด เพื่อส่งความรัก สร้างกำลังใจให้กัน ชี้ช่วยกระตุ้นความรู้สึกดีๆ ช่วยเยียวยาจิตใจให้กับผู้สูงวัยและผู้ป่วยได้นายแพทย์บัญชา ค้าของ รองอธิบดีกรมอนามัย กล่าวว่า การบอกรักด้วยการกอดจะทำให้เกิดการกระตุ้นการทำงานของฮีโมโกลบิน ทำให้การลำเลียงของออกซิเจนไปเลี้ยงเนื้อเยื่อส่วนต่างๆ ให้ทำงานได้อย่างทั่วถึง ทำให้สดชื่น มีชีวิตชีวา และการกอดยังเป็นการกระตุ้นสัมผัสที่จำเป็นอย่างยิ่งต่อร่างกายและจิตใจ ที่ช่วยให้ผู้ถูกกอดรู้สึกอบอุ่นและเป็นสุข ซึ่งผู้ที่ได้รับการกอดหรือกอดผู้อื่น จะช่วยทำให้เกิดความกระตือรือร้น บรรเทาความเจ็บป่วย ซึมเศร้า ความวิตกกังวล การกอดไม่ได้จำกัดขอบเขตเพียงกับเด็กหรือระหว่างหนุ่มสาวเท่านั้น แต่ผู้สูงอายุก็ยังต้องการการโอบกอด เพราะการกอดเป็นส่วนหนึ่งที่ช่วยเติมความรู้สึกอ้างว้างภายในจิตใจได้เป็นอย่างดี ทำให้ผู้สูงอายุมีภาวะสุขภาพดีขึ้น ดังนั้นการหันมาสร้างความรักด้วยการกอดระหว่างคนในครอบครัว ระหว่างเพื่อน และคู่รัก นับเป็นสัมผัสที่มีความพิเศษ ตามคำแนะนำของเวอร์จิเนีย ซาเทียร์ นักจิตวิทยาครอบครัวที่มีชื่อเสียงระดับโลกชาวแคนาดา ที่พบว่าการกอดวันละ 4 ครั้ง เพื่อการดำรงชีวิต วันละ 8 ครั้ง เพื่อการดำเนินชีวิต และ 12 ครั้ง เพื่อจิตใจและการเจริญเติบโตของร่างกาย อีกทั้งยังพบว่าการกอดสามารถเยียวยาผู้ป่วยได้นอกเหนือจากการรักษาด้วยวิธีการและยาที่มีประสิทธิภาพ เนื่องจากเป็นการถ่ายทอดความรัก กำลังใจ ความอบอุ่น ความเป็นห่วงเป็นใยไปสู่ผู้ป่วย เป็นส่วนหนึ่งที่ทำให้ผู้ป่วยหายเร็วขึ้นและมีกำลังใจสูงขึ้นด้วย